"Sticks & Stones," novi album Erica Sardinasa
To je tek peti album ovog 41-godišnjeg blues i blues-rock gitarista i vokalista, koji je nekoliko puta uspješno gostovao i u Zagrebu
11 Sardinasovih skladbi na albumu ”Sticks & Stones,” u produkciji ponovno Matta Grubera, prava je blues-rock gozba; od akustičnog do električnog, Eric Sardinas and Big Motor ostaju vjerni svojem jedinstvenom zvuku i oni koji ih znaju preko koncerata neće ostati razočarani Ime Erica Sardinasa dobro je poznato hrvatskoj publici, posebno zagrebačkoj, jer taj je blues i blues-rock gitarist (i vokalist), zadnjih godina, s velikim uspjehom gostovao u Zagrebu, već nekoliko puta. Njegovim će štovateljima, širom svijeta, biti drago – Sardinas je upravo, nakon četiri (duge) godine, izdao novi album, “Sticks & Stones”... “Sticks & Stones” je tek peti (puni) album 41-godišnjeg Erica Sardinasa. Njegov zadnji bio je onaj iz 2008., pod naslovom “Eric Sardinas and Big Motor.” Moćni trio – Big Motor – i na ovom je albumu; uz Sardinasa – Levell Price, bas, Chris Frazier, bubnjevi, ali “istinsko glazbeno oružje za masovno uništenje” u rukama je Sardinasa, njegov električni ...na kojemu Sardinas svira fingerpickingom, trzalicom, slideom (originalni čuva sada samo za studio, no Dunlop je izdao vjerni duplikat), bocom, cijelim nizom rekvizita... u osnovi, bilo čime što mu se pri ruci nađe, i svira “sa svih deset prstiju,” kako sam kaže, “jer ako ih deset imamo, zašto da ih sve ne koristimo?” Sardinas je podjednako spretan i s desnom i s lijevom rukom; naime, iako je ljevak, naučio je gitaru svirati i kao dešnjak. Sve to, zajedno s utjecajima Delta bluesa, Chicago bluesa, rocka i countryja, u svirci Sardinasa, pridonosi njegovom jedinstvenom stilu sviranja. Slušamo njegovu (instrumentalnu) “Behind the Flight,” dobar primjer spoja bluesa i rocka za 21. stoljeće... Rođen u Fort Lauderdaleu, u Floridi, 1970. godine, a od 1991. u Los Anglesu, Sardinas, talijansko-kubanskog porijekla, prvi put je gitaru uzeo u ruke, i počeo svirati po sluhu, kad mu je bilo samo šest godina, a sa šest roditelji su ga prvi put poveli i na jedan koncert - Elvisa Presleyja! U kući je neprestano odjekivala glazba – sve, od gospela do rocka - i Sardinas je odrastao slušajući prvo Delta blues – Roberta Johnsona, Charleyja Pattona, Big Bill Broonzeyja, Bukke Whitea, Sona Housea, ali i predstavnika Piedmont bluesa Barbecue Boba, onda prešao na Muddyja Watersa, Otisa Rusha, Elmorea Jamesa (Njegov prvi album i bio je Jamesu)... na Texas blues i Blind Lemon Jeffersona i Lightnin’ Hopkinsa. Dodamo li utjecajima svih tih legendarnih bluesmena i malo britanskog blues-rocka i malo hard rocka, malo Southern soula i Southern boogieja, malo Jimi Hendrixa, malo Stevie Ray Vaughana... dobili smo specifični zvuk Erica Sardinasa! I čovjeka za kojega su neki, prije dosta vremena, rekli “najnoviji bad-boy bluesa.” Kao 20-godišnjak, u LA-u, pomalo je zarađivao, svirajući akustičnu gitaru, a onda osnovao i svoj bend – Eric Sardinas Project, ESP, i s njim godinama održavao i po 300 koncerata godišnje, po klubovima diljem Amerike, a onda krenuo i izvan nje, na rasprodane svjetske turneje. (Godinama je široj publici i bio poznatiji u Evropi, primjerice, nego kod kuće.) Gostovao je na koncertima Johnnyja Wintera, Stevea Vaija, radio s Hubertom Sumlinom, nedavno preminulim Davidom “Honeyboy” Edwardsom, zadnjim iz Delta generacije, a 2002. sudjelovao je i na albumu “Hey Bo Diddley.” S Winterom (vokalno), a i Hendrixom i Vaughanom, kao i Diddleyjem, Sardinasa često i uspoređuju... Sardinasova “Through the Thorns,” s albuma “Sticks & Stones,” dobro ilustrira usporedbu s Diddleyjem. Ono što je u Ericu zapalilo iskru iste ljubavi i strasti za bluseom njegova je sirova, emocionalna komponenta. Eric priznaje da i danas redovito sluša glazbu iz 20-ih i 30-ih godina. I vjerno se drži onih dviju riječi istetoviranih na svojim leđima – Respect Tradition. Od “Ratchet Blues,” samo i vokal, do country bluesa “County Line,” od razigrane blues-rock “Cherry Wine” do energičnih “Full Tilt Mama” i “Road to Ruin”.... 11 Sardinasovih skladbi na albumu ”Sticks & Stones,” u produkciji ponovno Matta Grubera, prava je blues-rock gozba; od akustičnog do električnog, Eric Sardinas and Big Motor ostaju vjerni svojem jedinstvenom zvuku i oni koji ih znaju preko koncerata neće ostati razočarani (bili to rock, blues ili gitaristicki fanovi) iako svatko tko je ikad bio na koncertu Erica Sardinasa, “eksplozivnog showmana,” zna da će sve to zvučati još daleko bolje na koncertima. Sardinas upravo i kreće na novu evropsku turneju na kojoj će i promovirati “Sticks & Stones”...